# Xavier Turull i Creixell

Xavier Turull i Creixell (Barcelona, 4 de març de 1922 - 22 de gener de 2000) va ser un reconegut violinista i compositor català.

## Biografia

Va estudiar amb Joan Massià, Antoni Brossa, Yehudi Menuhin i Pau Casals. Durant la seva vida va compaginar de forma paral·lela les tasques com a pedagog, compositor i intèrpret. La seva trajectòria pedagògica va començar a Colòmbia on va ser professor de violí i música de cambra a la Universitat del Cauca des del 1947 fins al 1950. Després de Colòmbia va anar-se'n a l'Argentina on també hi va treballar com a docent fins al 1955, any que va tornar a Barcelona. No va ser fins al 1966 que va aconseguir la càtedra de violí al Conservatori de Música de Barcelona i la direcció del mateix centre entre els anys 1977 i 1982. Va morir a Barcelona, el 22 de gener de 2000.
Va formar part en múltiples ocasions dels jurats de concursos internacionals de violí com ara: Paganini (Gènova), Jacques Thibaud (París), Wieniaswski (Lubin) i Brescia (Itàlia). Va fer cursos magistrals d'interpretació a Glasgow (Escòcia, 1977), a Lancut (Polònia, 1981) i a l'Estat espanyol, i va ser catedràtic del Conservatori Municipal de Música de Barcelona, del que també va ser director (1977-1982); també va ser membre del Consell d'Ensenyament de la Generalitat de Catalunya i president de la branca espanyola de TESTA. Com a concertista ha fet diverses audicions integrals de Sonates (Bach, 1960; Beethoven, 1962-63; Schumann, 1967; Brahms, 1966) i interpretacions d'obres per a dos violins amb Ruggiero Ricci. Va fer concerts a Amèrica i a Europa amb estrenes i primeres audicions d'obres contemporànies (Sonates de Poulenc, Homs, Granados, Balada, i concerts de Gerhard, Ginastera, Garreta).
Va estrenar a Barcelona el concert de Robert Gerhard el dia 7 de febrer del 1964 amb l'Orquestra Municipal de Barcelona dirigida pel mestre Rafael Ferrer. És enterrat al Cementiri de Sant Gervasi.

## Obres
### Música vocal

* "L'amor incert": original per a soprano i piano (1982); versió per a soprano i orquestra de cambra (1982). Basada en els textos de Rosa Leveroni.
* "Poema": per a veu i piano (1985).
* "Cogitació": per a soprano i orquestra de cambra (1989).
* "Quartet en forma coral": per a cor (1995).
* "L'ombra i l'espill": per a cor (1995).
* "Rere del Mur": per a soprano i quartet de cordes, guanyadora del premi Eduard Toldrà de la Generalitat de Catalunya (1983).

### Música instrumental

* "Elegia (damunt de tu només les flors)": per a violí i piano (1963).
* "Llegenda": per a violí (1965).
* "Trama 12 x 12" (violí sol), finalista en el concurs Wieniawsky (Polònia, 1977).
* "Cançó i dansa nº1": per a violí i piano (1981).
* "Sis cants intranscendents": per a violí i piano (1982); versió per a violí i orquestra de cambra (1983).
* "Cançó i dansa": per a quartet de corda (1988).
* "Divertimento": per a violí (1988).
* "Farfalle": per a piano (1989).
* "Tríptic tonal": per a clarinet i orquestra de cambra (1989)
* "Wiersz", poema concertant per a violí i orquestra de corda (1993).
* "Tramesa a Cuixart": per a tres pianos (1994).
* "Gneis": per a violí i orquestra de cambra (1995)
* "Ronda", concert per a guitarra i orquestra (1995).
* "Variacions sobre un tema de Granados": per a piano (1996).

## Honors

* Premi Eduard Toldrà 1983
* Sala Xavier Turull - al Palau de Congressos de Salou

## Enllaços externs

* A la Biblioteca de Catalunya es conserva la col·lecció Regordosa-Turull d'enregistraments sonors en cilindres de cera

## Referències

* ↑ «Xavier Turull i Creixell». Gran Enciclopèdia Catalana. Barcelona: Grup Enciclopèdia Catalana.
* ↑ «Xavier Turull i Creixell». Gran Enciclopèdia de la Música. Barcelona: Grup Enciclopèdia Catalana.
* ↑ «Fallece a los 77 años el compositor y violinista Xavier Turull» El País, 23 de gener de 2000.
* ↑ «Mor el compositor i violinista Xavier Turull» Vilaweb, 22 de gener de 2000
* ↑ Cementiri: Sant Gervasi Pis: 2 Illa: Illa St. Pere Tipus: Nínxol
* ↑ Premis Nacionals de Cultura 1932-2011, Generalitat de Catalunya, Consell Nacional de la Cultura i de les Arts, 2011, pàgina 118, ISBN 978-84-393-8828-9
* ↑ «Sala Xavier Turull» Ajuntament de Salou